DITTO บวก 4% โบรกชี้กำไร Q3 “ออลไทม์ไฮ” รับงานเข้าต่อเนื่อง ชูเป้า 26 บ.
DITTO บวก 4% โบรกฯชี้กำไรไตรมาส 3 โต 19% ส่งผลให้ “ออลไทม์ไฮ” หนุนจากงานที่เข้ามาอย่างต่อเนื่อง พร้อมคาดช่วยหนุนกำไรครึ่งปีหลังโต 34% เทียบจากปีก่อน แนะนำ “ซื้อ” ราคาเป้าหมาย 26 บาท
8 ต.ค. 2564

ผู้สื่อข่าวรายงานว่าวันนี้ (8 ต.ค. 2564) ราคาหุ้นบริษัท ดิทโต้ (ประเทศไทย) จำกัด (มหาชน) หรือ DITTO ณ เวลา 11:38 น. อยู่ที่ระดับ 17.60 บาท เพิ่มขึ้น 0.60 บาท หรือ 3.54% โดยทำจุดสูงสุดที่ 17.70 บาท และทำจุดต่ำสุดที่ 17.10 บาท ด้วยมูลค่าการซื้อขาย 127.01 ล้านบาท

บริษัทหลักทรัพย์ บัวหลวง จำกัด (มหาชน) ระบุในบทวิเคราะห์ (28 ก.ย. 2564) โดยประเมินกำไรในไตรมาส 3/2564 ของ DITTO เติบโตแข็งแกร่ง เพิ่มขึ้น 19% จากงวดเดียวกันของปีก่อน และเพิ่มขึ้น 16% จากไตรมาสก่อน โดยจะทำสถิติสูงสุดใหม่หลังจากมีงานเข้ามาอย่างต่อเนื่อง แม้หลายๆบริษัทจะได้รับผลกระทบจากโควิด-19
ส่วนไตรมาส 4/2564 ทางฝ่ายวิจัยประเมินกำไรเติบโต 60% จากงวดเดียวกันของปีก่อน ซึ่งจะส่งผลให้ครึ่งปีหลังกำไรเติบโต 34% จากงวดเดียวกันของปีก่อน ขณะที่ในด้านของงานใหม่ชะลอตัวไปบ้างในช่วงโควิด-19 ที่ยังระบาด แต่ถึงอย่างไรก็จะเริ่มกลับมาตั้งแต่เดือน ต.ค. ซึ่งประเมินว่าบริษัทจะได้งานอีก 200 – 300 ล้านบาท
ขณะที่ธุรกิจบริหารจัดการข้อมูลและธุรกิจรับเหมาวิศวกรรมเทคโนโลยีอีก 800 – 1,000 ล้านบาท ที่น่าจะปิดได้ภายในครึ่งปีแรก 2565 ซึ่งจาก Backlog รวมกับงานใหม่คิดเป็นกว่า 70% ของประมาณการรายได้ของทางฝ่ายวิจัยในปี 2565 ซึ่งบริษัทยังมีโอกาสได้งานอื่นๆอีกต่อเนื่องตามเทรนด์ของ Digital Transformation อีกครั้งการขยับครั้งใหญ่ของ SCB จะยิ่งเป็นตัวเร่ง อย่างไรก็ดียังคงคำแนะนำ “ซื้อ” ราคาเป้าหมาย ณ สิ้นปี 2565 ที่ 26 บาท
 
 